《答公孙及》
宋代·李复

辗转卧不周，遥夜何漫漫。
娟娟竹间月，照我影零乱。
繁虫哀阴壁，轻风泛帏幔。
节物自感人，寤言兴永叹。
颓坐易销沉，去甚春冰泮。
万事随俯仰，飘忽浮云散。
芳槿曜朱华，荣好常在旦。
百年无期度，白日岁已晏。
余生能几何，可进投忧患。
驾矣追欢好，东方明星烂。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。